محمد عاقل سہارنپوری

شیخ الحدیث سید محمد عاقل سہارنپوری (پیدائش:1937ء – وفات: 2025ء) ایک بھارتی دیوبندی عالمِ دین، محدث، صوفی اور مدرس تھے۔ وہ مدرسہ مظاہرعلوم سہارنپور سے طویل عرصے تک وابستہ رہے اور شیخ الحدیث کے منصب پر فائز رہے۔

 ابتدائی زندگی اور تعلیم 

محمد عاقل سہارنپوری 15 اکتوبر 1937ء (9 شعبان 1359ھ) کو سہارنپور، برطانوی ہندوستان میں پیدا ہوئے۔ ان کے والد کا نام حکیم محمد ایوب تھا۔ ابتدائی تعلیم اور قرآن مجید کا حفظ جامع مسجد سہارنپور میں مکمل کیا۔ 1947ء میں حفظ قرآن کا آغاز کیا اور 18 اکتوبر 1950ء کو مکمل کیا۔

انھوں نے درسِ نظامی کی تعلیم دار العلوم مظاہرعلوم سہارنپور سے حاصل کی اور 1380ھ (1961ء) میں دورۂ حدیث مکمل کیا۔ ان کے اساتذہ میں منظور احمد خان سہارنپوری، مولانا محمد اسعد اللہ، امیر احمد کاندھلوی اور مفتی مظفر حسین شامل تھے۔ صحیح بخاری کا درس مولانا محمد زکریا مہاجر مدنی سے لیا۔
ان کے اساتذہ میں منظور احمد خان سہارنپوری، مولانا محمد اسعد اللہ اور امیر احمد کاندھلوی شامل تھے۔ انھوں نے مفتی مظفر حسین سے بھی بعض درسی کتابیں پڑھیں۔

 تدریسی و خانقاہی خدمات 

فراغت کے بعد 30 جمادی الثانی 1381ھ (دسمبر 1961ء) کو مظاہرعلوم سہارنپور میں تدریس کے منصب پر مقرر ہوئے۔ ابتدا میں شرح تہذیب اور نور الانوار جیسی کتب پڑھائیں۔ 
1386ھ (جنوری 1967ء) میں استاذِ حدیث مقرر کیے گئے اور اسی سال سے سنن ابی داود کی تدریس ان کے سپرد کی گئی، جس کا سلسلہ تقریباً پچاس برس جاری رہا۔

1390ھ (1971ء) میں مجلس شوریٰ نے انھیں مظاہرعلوم کا صدر مدرس منتخب کیا۔ اس عہدے پر بھی وہ طویل عرصہ فائز رہے اور بڑھاپے اور طبیعت کی کمزوری کے باعث چند سال قبل سبکدوش ہو گئے۔

روحانی تربیت اور بیعت کا تعلق بھی محمد زکریا مہاجر مدنی سے رہا، جن سے انھیں اجازتِ بیعت اور خلافت حاصل تھی۔

 تصنیفی کام 
محمد عاقل سہارنپوری کو تصنیف و تالیف کا ذوق بھی حاصل تھا۔ انھوں نے عربی اور اردو میں کئی علمی و دینی تصانیف مرتب کیں۔
ان کی معروف کتاب "الدر المنضود" ہے، جو سنن ابی داود کی شرح ہے۔ دیگر تصانیف میں "الکوکب الدری" کا مقدمہ، "الفیض السمائی" کا حاشیہ، "ملفوظات حضرت شیخ"، "مختصر فضائل درود شریف" اور "تعریف وجیز عن جامعۃ مظاہرعلوم" شامل ہیں۔

علاوہ ازیں، محمد زکریا مہاجر مدنی کے کئی تصنیفی منصوبوں میں بھی ان کا معاونانہ کردار رہا، جن میں "لامع الدراری" جلد دوم، "فضائل درود شریف" اور "الابواب والتراجم" کی تیاری شامل تھی۔

 ذاتی زندگی 
18 دسمبر 1961ء (11 رجب 1381ھ) کو مولانا محمد زکریا مہاجر مدنی کی صاحبزادی سے نکاح ہوا۔

ان کے بارہ بچے تھے، جن میں چھ بیٹے اور چھ بیٹیاں شامل ہیں۔ ان کے بیٹوں میں مولانا محمد جعفر، مولانا محمد عمیر، مولانا محمد عادل، مولانا محمد عاصم، مولانا محمد ثانی اور مولانا محمد قاسم شامل ہیں۔

 وفات 
زندگی کے آخری برسوں میں وہ مختلف عوارض میں مبتلا رہے۔ علاج کے لیے دہلی، حیدرآباد اور میرٹھ لے جایا جاتا رہا۔ 28 اپریل 2025ء (29 شوال 1446ھ) بروز پیر میرٹھ کے ایک نجی اسپتال میں علاج ہوا ۔ ٢٧ اپریل کو  وفات سے ایک روز قبل سہارنپور مکان واپسی ہوئی اور وہیں وفات پائی۔ تدفین سہارنپور میں اپنے آبائی قبرستان حکیمان میں عمل میں آئی۔

 حوالہ جات